BASES REGULADORAS DA CONCESIÓN DE SUBVENCIÓNS DESTINADAS AOS CONCELLOS ADHERIDOS AO PLAN REVITALIZA PARA O NOMEAMENTO INTERINO DE MESTRAS E MESTRES COMPOSTEIROS MUNICIPAIS
ADMINISTRACIÓN LOCAL — Provincial — Deputación Provincial (Subvencións e axudas, 12/11/2019)

A compostaxe foi desde un primeiro momento unha aposta do novo equipo de Goberno da Deputación Provincial de Pontevedra, elixido tras as eleccións de maio de 2015, para facilitarlles aos concellos da provincia unha xestión do lixo máis económica e ecolóxica. Para iso púxose en funcionamento un plan de tratamento de residuos denominado Revitaliza co que se trata de cumprir, e mesmo superar, os obxectivos fixados nas normativas europea, estatal e autonómica en canto ás porcentaxes de residuos municipais reutilizados ou reciclados, dentro do obxectivo xeral dunha utilización eficiente dos recursos. En relación cos biorresiduos, este obxectivo mínimo está fixado na última actualización do 2016 do Plan de xestión de residuos urbanos de Galicia (PXRUG) no 50 % para o ano 2020. Ademais, resulta inminente o aumento das esixencias destes obxectivos nos vindeiros anos, pois a UE xa aprobou a obriga de compostar en orixe ou recoller separadamente os biorresiduos antes do 31 de decembro de 2023; así mesmo, tamén está en tramitación a modificación da Lei estatal 22/2011, de 28 de xullo, de residuos e solos contaminados, que pretende adiantar esta obriga ao 31 de decembro de 2020 para os concellos de máis de 5.000 habitantes. Baseándose nesa privilexiada característica de poderen ser tratados in situ con todas as garantías científicas, técnicas, tecnolóxicas, sanitarias e ambientais necesarias, no Revitaliza apóstase polo tratamento da fracción orgánica a través da compostaxe empregando principalmente composteiros individuais (en diante, COIN) e centros de compostaxe comunitaria (en diante, CCC), unha estratexia en sintonía e intimamente coherente coas novas liñas de actuación na xestión de residuos promovidas polas políticas da UE ás que, popular e xenericamente, se lles chama quilómetro cero, xestión circular, xestión sustentable, xestión de proximidade e xestión local a pequena escala. Na actualidade, 42 concellos da provincia están adheridos ao Revitaliza, segundo o protocolo aprobado por acordo da Xunta de Goberno local na sesión de 14 de outubro de 2016 (Boletín Oficial da Provincia de Pontevedra núm.200, de 19 de outubro de 2016). En 32 deses concellos xa se instalaron 128 CCC con 916 unidades modulares de compostaxe (en diante, UMC), cunha previsión de acadar os 180 CCC cunhas 1.342 UMC antes de rematar o ano 2019. Tamén se instalaron 4.2 40 COIN, cunha previsión de acadar 7.064 antes de rematar o ano 2019. Unha vez formalizada esa adhesión, cada municipio puido beneficiarse de varias actuacións postas en marcha pola Deputación de Pontevedra, desde a formación do persoal ata unha serie de liñas de subvencións convocadas para consolidar o plan Revitaliza e impulsar o tratamento da fracción orgánica dos residuos municipais (FORM). En canto á convocatoria de subvencións, a liña 1 permítelles aos 42 concellos adheridos dispoñer dun plan de residuos individualizado no que se estuda que parte da poboación pode compostar de xeito individual, canta pola vía dos centros de compostaxe comunitaria e canta a través dunha planta de tratamento. Tamén se tiveron en conta cuestións coma o tipo de recollida ou a existencia de produtores singulares. A liña 2 destas convocatorias de subvencións (en réxime de concorrencia competitiva) tiña por obxecto subvencionar a adquisición dos COIN e CCC necesarios para a posta en marcha do novo sistema baseado na compostaxe, así como dos materiais complementarios para o seu bo funcionamento (trituradoras, remolques, camións etc.). Foron beneficiarios destas axudas un total de 9 concellos que xa están a apostar de maneira definitiva polo novo sistema de tratamento dos residuos baseado na compostaxe. Así mesmo, para cubrir as necesidades de persoal propio dos concellos adheridos ao Revitaliza, a Deputación concedeu a 12 deses concellos subvencións destinadas a cofinanciar os custos salariais derivados do nomeamento interino de mestras e mestres composteiros municipais, de acordo coa convocatoria aberta para tal efecto (BOPPO núm.81, de 26 de abril de 2018) no período 2018-2020. Non obstante, a nova incorporación de concellos á liña 2 do plan Revitaliza e a intención de que todos os adheridos á liña 1 tamén se vaian dotando paulatinamente de persoal propio que poida darlles continuidade aos traballos que ata o de agora desenvolven técnicas e técnicos provinciais motivan a decisión da Deputación de Pontevedra de abrir unha nova convocatoria de subvencións destinadas a financiar, de maneira transitoria e gradual, ata que os concellos adheridos ao plan asuman completamente ese financiamento, o custo salarial, incluída a cotización á Seguridade Social, das persoas necesarias para o seguimento e a execución do novo sistema de tratamento de residuos orgánicos baseado na compostaxe nos devanditos concellos. Así, os concellos que soliciten estas axudas recibirán un número máximo de traballadoras ou traballadores, que se determinará en función da poboación, do número de UMC e CCC en funcionamento no municipio e das necesidades determinadas polo grao de implantación do plan, para intentar cubrir deste xeito as necesidades reais de persoal para levar a cabo esta actuación. Estas previsións iniciais poderán ser revisadas no caso de concorrer circunstancias relevantes que así o requiran, tales como a instalación de novos CCC ou outras que determine o persoal técnico provincial a solicitude dos concellos beneficiarios. Para a cobertura das prazas solicitadas polos concellos chamarase en primeiro lugar ás persoas candidatas que forman parte da bolsa de emprego creada no seu día para o nomeamento interino de mestras e mestres composteiros con destino a concellos da provincia adheridos ao plan Revitaliza, de acordo co proceso selectivo publicado no BOPPO núm.119, de 21 de xuño de 2018. Simultaneamente, e por se as solicitudes superan o número de aspirantes que permanecen na indicada bolsa de emprego ou para cubrir novas necesidades eventuais, convocarase un novo proceso selectivo para crear outra bolsa de emprego de mestras e mestres composteiros con destino aos concellos da provincia adheridos ao plan Revitaliza. Igual que na anterior convocatoria, e atendendo á dificultade que representa para os concellos realizar procesos selectivos dedicando medios propios, a Deputación encargarase de efectuar este proceso selectivo de xeito único. A presentación da solicitude por parte do Concello implica a súa aceptación expresa da encomenda á Deputación de Pontevedra para realizar estas tarefas de selección de persoal. Esta iniciativa provincial enmárcase no ámbito de competencias que a lexislación vixente en materia de réxime local lles encomenda ás deputacións, xa que deben dirixir a súa actividade a cooperar para fomentar o desenvolvemento económico e social en toda a provincia e a asegurar a prestación integral e adecuada dos servizos de competencia municipal, entre os que se atopan a recollida e o tratamento de residuos. Segundo o disposto no artigo 26.2. a) da Lei 7/1985, de 2 de abril, reguladora das bases de réxime local, na redacción dada pola Lei 27/2013, de 13 de decembro, de racionalización e sustentabilidade da Administración local, nos concellos de menos de 20.000 habitantes a Deputación coordinará a prestación dos servizos de recollida e tratamento de residuos. Pola súa banda, no artigo 36.1. c) desta lei establécese que é competencia da Deputación prestar os servizos públicos de carácter supramunicipal e, no seu caso, supracomarcal, e fomentar ou, no seu caso, coordinar a prestación unificada de servizos dos concellos do seu respectivo ámbito territorial. En particular, asumirá a prestación do servizo de tratamento de residuos nos concellos de menos de 5.000 habitantes cando estes non o presten. Nesa mesma liña, o artigo 6 da Lei 10/2008, de residuos de Galicia, atribúelles ás deputacións a competencia para adoptar as medidas oportunas para asegurar, conforme ao establecido na lexislación vixente en materia de administracións locais, a colaboración precisa cos concellos na prestación do servizo de recollida e xestión de residuos urbanos, e inclúe estes servizos como de carácter preferente nos plans provinciais de obras e servizos. O artigo 30 do Texto refundido das disposicións legais vixentes en materia de réxime local, aprobado polo Real decreto lexislativo 781/1986, de 18 de abril, establece que a Deputación cooperará para a efectividade dos servizos municipais, preferentemente dos obrigatorios, e aplicará para este fin os medios económicos propios desta que se lle asignen ou as subvencións ou axudas de calquera outra procedencia. En consecuencia, á vista do exposto, acórdase convocar subvencións para financiar o nomeamento interino por programa do persoal encargado de realizar as tarefas precisas para a xestión dos residuos orgánicos xerados nos concellos da provincia a través da compostaxe, que se rexerá polas seguintes Estas bases teñen por obxecto regular as condicións polas que se rexerá a convocatoria pública das subvencións destinadas a financiar de maneira transitoria e gradual, ata que os concellos adheridos ao plan Revitaliza asuman completamente ese financiamento, o custo salarial establecido na cláusula terceira, incluída a cotización á Seguridade Social, derivado do nomeamento interino por programa das persoas necesarias para o seguimento e execución do novo sistema de tratamento de residuos orgánicos baseado na compostaxe (mestras e mestres composteiros) nos concellos que poidan ser beneficiarios desta liña de axudas, durante o período 2020-2022. Poderán acollerse a estas axudas os concellos que no momento de finalización do prazo de presentación de instancias estean adheridos ao plan Revitaliza da Deputación de Pontevedra, de acordo co protocolo publicado no BOPPO núm.199, de 18 de outubro de 2016, adhesión que se pode facer simultaneamente con esta convocatoria. A cada concello dos que poidan optar a estas subvencións asignaráselle un número máximo de empregadas ou empregados subvencionables atendendo á súa poboación segundo os últimos datos oficiais publicados polo INE de acordo co seguinte detalle: Á vista destas cotas de máximos absolutos previstos, tras as consultas previas realizadas cos distintos concellos e os estudos de campo levados a cabo polo persoal técnico provincial, estímase que as previsións reais esperables de persoal quedarían cubertas coa selección de 21 mestras ou mestres composteiros, sen prexuízo de que a bolsa poida estar composta por un número maior de aspirantes. Nas súas instancias os concellos poderán solicitar un número menor de persoas empregadas que o que lle correspondería de acordo co criterio de poboación. Para o cálculo das cantidades a subvencionar tomáronse como referencia as retribucións reflectidas nas bases de execución do orzamento da Deputación de Pontevedra para o nomeamento interino por execución de programas de persoal do grupo C1, de acordo ao seguinte detalle: O financiamento comprende exclusivamente o custo salarial e a cotización á Seguridade Social e non considera outros conceptos, coma a indemnización por cesamento, a produtividade, as gratificacións e similares. Os concellos poderán, no seu caso, complementar a cantidade que sexa necesaria ata acadar os salarios que correspondan por esta categoría profesional no concello. As porcentaxes da subvención irán decrecendo do xeito indicado na seguinte táboa; establécense tres períodos subvencionables: Tendo en conta os prazos necesarios para a tramitación do expediente, a subvención correspondente ao ano 2020 abarcará un período de 10 meses, polo que o importe máximo do financiamento nesa anualidade ascendería á cantidade de 503.603,10 euros (21 mestres/as x 2.398,11euros/mes x 10 meses), que será imputable á aplicación 20/923.1623.462.02; o gasto quedará condicionado á aprobación do orzamento. Con respecto ás anualidades 2021 e 2022, o seu financiamento quedará condicionado á existencia de crédito nos seus respectivos orzamentos. No caso de percibir algunha subvención ou axuda por parte doutras administracións públicas para o financiamento da mesma finalidade, concorrente coa que se regula nestas bases, os concellos beneficiarios deberán comunicarlle á Deputación de Pontevedra o detalle de cada unha delas e acreditar que a suma total non supera o 100 % do custo salarial das persoas empregadas incorporadas ao Concello, incluído o custo das cotas para satisfacer en concepto de cotización á Seguridade Social. Con estas previsións a Deputación determinará a asignación do número exacto de persoas empregadas por cada concello en réxime de concorrencia competitiva atendendo aos seguintes criterios de valoración sobre un total de 100 puntos: 1.—Experiencia acumulada polo concello no tratamento dos residuos orgánicos a través da compostaxe, tanto nos CCC instalados no concello coma a través de COIN, ademais da realización doutras accións destinadas a fomentar a separación en orixe da FORM e a reciclaxe do resto das fraccións, ata 60 puntos. Para valorar esta experiencia o concello deberá presentar unha memoria na que se inclúa o contido mínimo que se especifica na cláusula décimo segunda destas bases.2.—Posibilidade de acadar o tratamento progresivo do 100 % da FORM xerada no concello vía COIN e/ou CCC, ata 40 puntos. Para valorar este criterio o concello solicitante da subvención deberá presentar un plan de acción en materia de residuos no horizonte temporal 2020-2022 no que se inclúa, como mínimo, o contido relacionado na cláusula décimo segunda destas bases. Da valoración destes criterios encargarase unha comisión de persoas expertas que estará constituída por persoal do Servizo de Asistencia Intermunicipal (SAIM) adscrito ao plan Revitaliza e que poderá contar con asesoría interna e externa. En calquera caso, as solicitudes que non acaden o 40 % da anterior puntuación eliminaranse por entender que non reúnen os requisitos técnicos mínimos para acceder a estas subvencións. Á vista das puntuacións obtidas segundo os criterios de adxudicación citados, e unha vez valoradas polo persoal técnico provincial as necesidades reais de cada concello solicitante, farase unha primeira distribución de persoal para que lle corresponda como mínimo unha ou un mestre composteiro a cada concello. Os postos restantes distribuiranse posteriormente tratando de cubrir as necesidades reais dos concellos que precisen máis dun empregado en función da puntuación obtida nos criterios de valoración. Co resultado da ponderación destes criterios, e tendo en conta o límite máximo de persoal por concello, o persoal técnico provincial proporá o número definitivo que se debe subvencionar para cubrir as necesidades específicas de cada solicitante. O persoal necesario para o seguimento e a execución do novo sistema de tratamento de residuos orgánicos baseado na compostaxe, para cuxo nomeamento se conceden estas subvencións, denominarase mestras ou mestres composteiros. As persoas seleccionadas para os postos subvencionados terán o nivel C1 e prestarán os seus servizos nos concellos que resulten beneficiarios destas subvencións para a execución do seu propio programa de carácter temporal vinculado ao novo sistema de tratamento de residuos baseado na compostaxe, así como para a execución de calquera outro relacionado coa recollida selectiva de residuos en xeral. Queda expresamente prohibido adscribilas á realización doutras actividades. As funcións básicas que desempeñarán as mestras ou mestres composteiros serán, entre outras, as seguintes: 1.—Revisión e control dos CCC distribuídos polo concello no que presten os seus servizos. Dentro dos labores de revisión e control estarían (non exhaustivamente): a. Inspección dos módulos de achega e intervencións precisas para adecuar correctamente o equilibrio entre a materia orgánica e o material vexetal (estruturante) b. Control da temperatura e a humidade dos módulos, regando se fose preciso o material en proceso, ou secándoo, no caso contrario, mediante a achega de estruturante e/ou remexidos c. Trasfega do material en proceso aos módulos seguintes d. Peneirado do material unha vez concluído o proceso biolóxico e repartición do compost obtido á cidadanía participante en cada centro e. Toma de datos de todas estas accións para o control da trazabilidade do proceso e achega fotográfica da evolución do material nas diferentes fases f. Emprego da máquina trituradora de restos vexetais e, no seu caso, da motoserra 2.—Revisión e control dos COIN distribuídos polo concello no que presten os seus servizos. Dentro dos labores de revisión e control estarían (non exhaustivamente): a. Inspección dos COIN e intervencións precisas para adecuar correctamente o equilibrio entre a materia orgánica e o material vexetal (estruturante) b. Control da temperatura e da humidade do material en proceso, regándoo se fose preciso, ou secándoo, no caso contrario, mediante a achega de estruturante e/ou remexidos c. Toma de datos de todas estas accións para o control da trazabilidade do proceso e achega fotográfica da evolución do material nas diferentes fases d. Axuda no emprego da máquina microtrituradora de restos vexetais obtida no servizo de préstamos de Revitaliza.3.—Labores de comunicación e formación da cidadanía interesada en participar, así como aclaración das posibles dúbidas presentadas ao longo do tempo 4.—Formación das e dos empregados e persoas voluntarias do concello que, co tempo, levarán a cabo os labores de achega e remexido do módulo de achega 5.—Estudos relativos á clasificación e caracterización dos residuos xerados no concello conducentes á optimización das súas rutas de recollida 6.—Calquera outra actividade relacionada coa xestión dos residuos municipais As ou os mestres composteiros prestarán os seus servizos nos concellos beneficiarios destas subvencións e serán nomeadas e nomeados como persoal funcionario interino por razóns de urxencia e inaprazable necesidade para a execución dun programa de carácter temporal con fundamento no artigo 10.1. c do Real decreto lexislativo 5/2015, de 30 de outubro, polo que se aproba o Texto refundido da Lei do estatuto básico do empregado público; na Lei 2/2015, de 29 de abril, do empregado público de Galicia; no artigo 27.1.2 do Real decreto 364/1995, de 10 de marzo; na disposición adicional primeira do Real decreto 896/1991, de 7 de xuño; na Orde APU/1461/2002, de 6 de xuño, sobre selección e nomeamento de persoal funcionario interino, e no Decreto 95/1991, de 20 de marzo, da Comunidade Autónoma de Galicia, segundo os principios de mérito e capacidade. Este nomeamento estará ligado á execución do programa de carácter temporal do propio concello vinculado ao novo sistema de tratamento de residuos baseado na compostaxe, polo que os seus efectos estarán condicionados pola súa duración, así como pola dispoñibilidade orzamentaria, tendo en conta, así mesmo, a duración máxima permitida pola normativa de aplicación. Así, este persoal non terá ningunha relación, nin de servizo nin laboral ou doutro tipo, coa Deputación de Pontevedra. Para a cobertura das prazas solicitadas polos concellos chamarase en primeiro lugar as persoas candidatas que forman parte da bolsa de emprego creada no seu día para o nomeamento interino de mestras e mestres composteiros con destino a concellos da provincia adheridos ao plan Revitaliza, de acordo co proceso selectivo publicado no BOPPO núm.119, de 21 de xuño de 2018. Simultaneamente, e por se as solicitudes superan ao número de aspirantes que permanecen na mencionada bolsa de emprego ou para cubrir eventuais novas necesidades, convocarase un novo proceso selectivo para crear outra bolsa de emprego de mestras e mestres composteiros con destino aos concellos da provincia adheridos ao plan Revitaliza. Igual que na anterior convocatoria, e atendendo á dificultade que representa para os concellos realizar procesos selectivos dedicando medios propios, a Deputación encargarase de efectuar este proceso selectivo de xeito único. A presentación da solicitude por parte do Concello implica a súa aceptación expresa da encomenda á Deputación de Pontevedra para realizar estas tarefas de selección de persoal. As persoas seleccionadas deberán posuír a capacidade funcional e a titulación exixida para a categoría profesional do posto ofertado (C1), non incorrer en causas de incompatibilidade e formar parte da bolsa de emprego existente ou, de ser o caso, superar o proceso selectivo único que convoque a Deputación de Pontevedra, no que se terán en conta, ademais dos coñecementos teóricos sobre as materias que formen parte do programa, a experiencia profesional e os coñecementos específicos en materia de compostaxe adquiridos en cursos monográficos neste eido, co fin de acreditar a súa competencia profesional. Con carácter xeral, cando se produza o cesamento no nomeamento ou a renuncia da ou do funcionario interino antes de rematar o período de tempo tomado como referencia para o cálculo da subvención, a entidade beneficiaria poderá solicitarlle á Deputación que lle adxudique outra persoa para cubrir o posto vacante de entre as que formen parte da bolsa de emprego para o posto que xestionará o ente provincial. Esta solicitude deberá presentarse dentro dos 30 días seguintes ao da baixa na Seguridade Social da persoa inicialmente nomeada e, unha vez aprobada a solicitude, o concello deberá nomear como funcionaria ou funcionario interino á nova persoa seleccionada no prazo máximo de 15 días naturais. No suposto de baixas temporais por maternidade ou por outras causas que se prevea que sexan de duración superior a 30 días, a substitución só será posible coa autorización expresa da Deputación, previa solicitude fundamentada do concello beneficiario, na que quedarán suficientemente acreditadas a causa da baixa e a previsión da súa duración. No caso de baixas temporais permitirase esta substitución soamente para os efectos da elixibilidade do gasto, con estrito respecto á normativa aplicable. O concello terá que optar por asumir o custo dunha ou doutra empregada ou empregado alternativamente durante o período de baixa e deberá comunicarlle esta situación á Deputación mediante un escrito motivado. O prazo para a presentación de solicitudes será de dous meses, contados desde o día seguinte ao da publicación das bases e do extracto da convocatoria no BOPPO. As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Deputación de Pontevedra, https://sede.depo. gal, xunto coa documentación á que se fai referencia na cláusula décimo segunda. Se algunha das persoas interesadas entrega a súa solicitude de xeito presencial requiriráselle que a emende a través da súa presentación electrónica. Para estes efectos considerarase como data de presentación da solicitude aquela na que se realice a emenda. Para a presentación das solicitudes a sede electrónica da Deputación de Pontevedra admite os certificados electrónicos do sistema Cl@ve, que contempla a utilización de sistemas de identificación baseados en claves concertadas (sistemas de usuario e contrasinal), e os certificados electrónicos (incluído o DNI-e). A presentación da solicitude implica a aceptación incondicional dos termos regulados nestas bases. Para a tramitación deste procedemento consultaranse automaticamente os datos incluídos nos seguintes documentos elaborados polas administracións públicas: No caso de que as persoas interesadas se opoñan ás devanditas consultas, deberán indicalo no cadro habilitado para tal fin no formulario de inicio e achegar os documentos correspondentes. Excepcionalmente, no caso de que algunha circunstancia imposibilitase a obtención dos citados datos, poderáselles solicitar ás persoas interesadas a presentación dos documentos correspondentes. Todos os trámites administrativos que as persoas interesadas teñan que completar durante a tramitación deste procedemento deberanse realizar de forma electrónica a través do modelo “Instancia xenérica”, dispoñible na sede electrónica da Deputación de Pontevedra https://sede.depo. gal. Se a solicitude non reúne os datos esixidos na convocatoria ou calquera dos previstos no artigo 66 da LPACAP, requiriráselle á persoa interesada, de conformidade co establecido no artigo 68 desta lei, que nun prazo de 10 días hábiles emende as faltas ou presente os documentos preceptivos, e indicaráselle que, se non o fai, se terá por desistida da súa solicitude, que se arquivará sen máis trámites. As notificacións de resolucións e actos administrativos practicaranse só por medios electrónicos nos termos previstos na normativa reguladora do procedemento administrativo común. As notificacións practicaranse a través da Carpeta cidadá e da dirección electrónica habilitada única. Ambos os sistemas son accesibles desde a sede electrónica da Deputación de Pontevedra (https://sede.depo. gal). As notificacións entenderanse practicadas no momento no que se produza o acceso ao seu contido e rexeitadas cando transcorresen dez días naturais desde a posta a disposición da notificación sen que se acceda a esta. O sistema remitiralles ás persoas interesadas avisos da posta a disposición das notificacións na conta de correo electrónico indicada na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida. Se o envío da notificación electrónica non fose posible por problemas técnicos, a Deputación de Pontevedra practicará a notificación polos medios previstos na normativa reguladora do procedemento administrativo común. Para poder participar nestas subvencións deberá presentarse a seguinte documentación: a) Solicitude da alcaldesa ou do alcalde, xunto co acordo de aprobación desta por parte do órgano municipal competente do concello b) Certificación do acordo de adhesión do concello ao plan Revitaliza c) Certificado expedido pola funcionaria ou funcionario público competente no que se faga constar o seguinte: d) Memoria descritiva das funcións que se lle pretenden encomendar ao persoal subvencionado e) Proxecto de actuación en materia de residuos e memoria na que se indique a experiencia acumulada na implantación da compostaxe no municipio segundo o establecido na base cuarta desta convocatoria. Neste proxecto deberase indicar, como mínimo, a seguinte información: 1. Con respecto á experiencia acumulada na implantación da compostaxe no concello: 2. Con respecto ao proxecto de actuación en materia de residuos: Os concellos solicitantes deberán presentar un plan de acción en materia de residuos no período 2020-2022, no que se incorporarán como mínimo: f) Compromiso asinado pola alcaldía de manter durante o período de vixencia da subvención o posto das persoas incorporadas, sempre que non finalice o plan de compostaxe municipal ao que están vinculados os postos subvencionados ou salvo que concorran causas excepcionais, previa autorización da Deputación de Pontevedra g) Declaración ou compromiso de cofinanciar calquera concepto non subvencionable ou o importe que se lles teña que aboar ás ou aos traballadores que exceda do da subvención No caso de presentar incompleta a documentación á que se refire esta base, requiriráselle á persoa interesada que emende as faltas ou omisións no prazo máximo de dez días hábiles e indicaráselle que, de non o facer, se terá por desistida a súa solicitude previa resolución, que deberá ser ditada nos termos previstos no artigo 21 da Lei 39/2015, de 1 de outubro, do procedemento administrativo común das administracións públicas.1. A instrución do procedemento de concesión, que lle corresponde ao SAIM, comprenderá as seguintes actividades ou fases: a. Unha vez presentadas as solicitudes, realizará o estudo e a súa comprobación o servizo instrutor b. O xefe do Servizo ten a condición de órgano instrutor. As actividades do instrutor comprenderán: 2. Informe de fiscalización de Intervención de todos os expedientes e do informe-proposta 3. Estudo do informe-proposta por parte da comisión de avaliación, que neste expediente estará formada por: Presidenta: Marina Piñeiro Novo, xefa do Servizo de Cooperación cos Municipios Vogais: Eugenio Marcote Carballo, enxeñeiro xefe do Servizo de Cooperación cos Municipios; María Martínez Abraldes, técnica adscrita ao plan Revitaliza, e Inés Vereterra Gutiérrez-Maturana, xefa do Servizo de Fiscalización e Asesoramento Secretario: Gabriel Rodríguez Alonso, xefe do SAIM 4. Proposta de resolución. O órgano instrutor, á vista do expediente e do informe da comisión, formulará a proposta de resolución, que deberá expresar o solicitante ou a relación de solicitantes para os que se propón a concesión da subvención e a súa contía. Tamén recollerá as solicitudes rexeitadas e os motivos do rexeitamento 5. A proposta de resolución non crea ningún dereito a favor da entidade beneficiaria proposta fronte á Administración mentres non se lle notifique a resolución de concesión Unha vez aceptada, no seu caso, a proposta de resolución, o órgano competente resolverá o procedemento. A resolución deberá motivarse; quedarán acreditados no procedemento os fundamentos da resolución que se adopte. Na resolución, ademais de incluírse o solicitante ou a relación de solicitantes aos que se lles concede a subvención, farase constar de maneira expresa, no seu caso, a desestimación do resto das solicitudes. A resolución do procedemento non poderá exceder os seis meses. O prazo computarase a partir da publicación da correspondente convocatoria, salvo que esta pospoña os seus efectos a unha data posterior. O vencemento do prazo máximo sen que sexa notificada a resolución lexitima os interesados para entender desestimada por silencio administrativo a solicitude de concesión da subvención. Unha vez efectuada a selección das persoas candidatas entre as que figuran na bolsa de emprego existente ou, de ser o caso, na forma prevista nas bases que rexerán o procedemento selectivo único convocado pola Deputación, a entidade beneficiaria procederá ao seu nomeamento tendo en conta que, en todo caso, este se deberá efectuar no prazo e nos termos establecidos na resolución na que se concede a subvención. Os concellos beneficiarios comprométense a manter durante o período de vixencia da subvención o posto das persoas incorporadas, sempre que non finalice o plan de compostaxe municipal ao que están vinculados os postos subvencionados ou salvo que concorran causas excepcionais, previa autorización da Deputación de Pontevedra. As entidades darán de alta na Seguridade Social as persoas contratadas no código de conta de cotización que corresponda. No caso de que algunha das persoas nomeadas renuncie ao posto antes da finalización do período de tempo tomado como referencia para o cálculo da subvención, o concello poderá nomear outra persoa para que ocupe o posto vacante polo tempo restante, sen que en ningún caso a duración total da inicial e da substituta poida exceder o período total subvencionable. No caso de renuncia a persoa que ocupará o posto vacante deberase escoller de entre as que figuren na bolsa de emprego correspondente, que estará xestionada pola Deputación. En ningún caso a relación laboral xurdida entre a entidade beneficiaria e a persoa traballadora vinculará a Deputación de Pontevedra. O pagamento da subvención farase efectivo por anualidades ou tramos subvencionables, tal e como se detalla na cláusula terceira destas bases. Dentro de cada unha das tres anualidades que conforman o período subvencionable o pagamento efectuarase da seguinte forma: Co fin de efectuar un seguimento adecuado da execución da actividade subvencionada, a entidade beneficiaria deberá cumprir as seguintes obrigas: A Intervención provincial poderá requirir calquera outra documentación complementaria para acreditar a efectividade dos nomeamentos. Unha vez vencido o prazo de xustificación sinalado na base anterior sen que o concello beneficiario presente a documentación xustificativa, o SAIM requiriralla para que a presente no prazo improrrogable de quince días. A falta de presentación da documentación neste prazo representará a perda da subvención e demais responsabilidades previstas na Lei 38/2003, de 17 de novembro, xeral de subvencións. Así mesmo, procederá a perda do dereito ao cobro das subvencións, así como o reintegro total ou parcial das cantidades percibidas e a esixencia do xuro de demora nos casos e nos termos previstos nos artigos 32 e 33 da Lei 9/2007, de 13 de xuño, de subvencións de Galicia, e no Decreto 11/2009, de 8 de xaneiro, polo que se aproba o seu Regulamento. De conformidade co artigo 14.1. da citada Lei 9/2007, o importe para reintegrar determinarase segundo os seguintes criterios de gradación dos posibles incumprimentos das condicións impostas con motivo da concesión das subvencións: a) Incumprir as condicións esixidas á entidade beneficiaria para a concesión da subvención, especialmente da obriga de complementar os salarios (incluída a cotización á Seguridade Social) das e dos empregados nos períodos subvencionables nos que a Deputación non se faga cargo do 100 % destes: reintegro do 100 % sobre o gasto subvencionado b) Non realizar a actividade ou adoptar un comportamento contrario ao que fundamenta a concesión da subvención: reintegro do 100 % sobre o gasto subvencionado c) Incumprir a obriga de presentar a documentación esixida na cláusula décimo sétima: no caso de que non se presente ningunha documentación procederá o reintegro do 100 % sobre o gasto subvencionado e, no suposto de presentación de parte da documentación esixida ou de que a documentación presentada sexa incorrecta, o importe que se deberá reintegrar será proporcional ao gasto non xustificado Os concellos beneficiarios quedarán obrigados a darlle publicidade a través das súas páxinas web e dos seus taboleiros de anuncios á información relativa á subvención concedida, así como á convocatoria do proceso selectivo, que, de ser o caso, se efectuará para crear unha nova bolsa de emprego para mestras e mestres composteiros con destino aos concellos adheridos ao plan Revitaliza. Unha vez notificada a resolución polo órgano competente as subvencións concedidas entenderanse aceptadas se os concellos beneficiarios non se opoñen ou as rexeitan expresamente no prazo de dez días hábiles desde a súa notificación. As axudas concedidas ao abeiro desta convocatoria teñen a natureza xurídica de subvencións. De acordo co disposto na disposición adicional oitava da Lei 38/2003, de 17 de novembro, xeral de subvencións, estas subvencións rexeranse polo disposto nestas bases e resultarán de aplicación supletoria as disposicións da devandita lei. Contra o acordo de aprobación destas bases, que pon fin á vía administrativa, poderase interpoñer un recurso potestativo de reposición ante o mesmo órgano que o ditou no prazo dun mes a partir do día seguinte ao desta publicación (artigos 123 e 124 da Lei 39/2015, de 1 de outubro, do procedemento administrativo común das administracións públicas), ou ben directamente un recurso contencioso-administrativo ante o Xulgado do Contencioso-Administrativo de Pontevedra, segundo o disposto no artigo 8 da Lei 29/1988, de 13 de xullo, reguladora da xurisdición contencioso-administrativa, todo iso no prazo establecido no artigo 46 desta lei, sen prexuízo de que se poida utilizar calquera outro recurso que se estime conveniente. Os datos persoais obtidos neste procedemento serán obxecto de tratamento pola Deputación de Pontevedra, en calidade de órgano responsable, coa finalidade de xestionalos, verificar os datos e documentos que a persoa interesada declare na súa solicitude para comprobar a súa exactitude e levar a cabo todas as actuacións administrativas que, no seu caso, se deriven. A lexitimación para o tratamento dos datos baséase no cumprimento dunha tarefa de interese público ou no exercicio de poderes públicos, segundo as normas de rango legal recollidas no apartado “Normativa aplicable”, dispoñible na ficha do procedemento en https://sede.depo. gal. Os datos persoais obtidos neste procedemento serán obxecto de comunicación ás administracións públicas no exercicio das súas propias competencias ou cando sexa necesario para que a cidadanía poida acceder de forma integral á información relativa a unha materia. As persoas interesadas poderán acceder, rectificar e suprimir os seus datos, exercitar outros dereitos ou revogar o consentimento segundo o previsto en https://depo.gal/proteccion-de-datos/exercicio-de-dereitos.